পাকিস্তানে চলতি বছরের সবচেয়ে ভয়াবহ রক্তক্ষয়ী হামলা চালিয়েছে তালেবান। ওসামা বিন লাদেন হত্যার পর ভয়াবহ এ হামলায় শেষ খবর পাওয়া পর্যন্ত ৮০ জন নিহত হয়েছে। পাকিস্তানের উত্তর-পশ্চিমাঞ্চলীয় শহর শাবকদরে আধাসামরিক বাহিনীর একটি একাডেমির বাইরে তালেবানরা এ আত্মঘাতী বোমা হামলা চালায়। এ হামলায় নিহতের সংখ্যা বাড়ছেই। এতে আহত হয়েছে অনেকে।  পুলিশের বরাত দিয়ে শুক্রবার বিবিসি এ খবর জানায়।  এর আগে এ হামলায় নিহতের সংখ্যা প্রথমে ৬৯ জন ও পরবর্তীতে তা বেড়ে ৭৩ জনে দাঁড়িয়েছে বলে জানানো হয়। এ হামলার পর পুরো পাকিস্তান জুড়ে ব্যাপক নিরাপত্তা ব্যবস্থা গ্রহণ করা হয়েছে।  জানা গেছে, এক হামলাকারী মোটরসাইকেলে চড়ে এসে প্রথম বোমাটির বিস্ফোরণ ঘটায়। এটি ছিল আত্মঘাতী হামলা। বিস্ফোরিত অপর বোমাটি আগে থেকেই পেতে রাখা হয়েছিল।  গত ২ মে ভোররাতে পাকিস্তানের সেনা শহর অ্যাবোটাবাদের একটি বাড়িতে মার্কিন কমান্ডো অভিযানে আল কায়দার শীর্ষ নেতা ওসামা বিন লাদেন নিহত হন। এরপর তালেবানসহ বেশ কিছু জঙ্গি গোষ্ঠী  বিন লাদেন হত্যার প্রতিশোধ নেয়ার অঙ্গীকার করেছিল।  শুক্রবারের এই বোমা হামলার পর তালেবান মুখপাত্র এহসানউল্লাহ এহসান অজ্ঞাত স্থান থেকে টেলিফোনে বলেন, এটি বিন লাদেন হত্যার প্রথম প্রতিশোধ।